Den nordjyske forward Oscar Fisker Mølgaard skrev sig torsdag ind i dansk ishockeys historiebøger, da han som den 26. dansker nogensinde blev valgt i den såkaldte NHL-draft, hvor klubberne i verdens bedste ishockeyliga sikrer sig retten til at skrive kontrakt med de største talenter i verden. 18-årige Mølgaard blev valgt i draftens anden runde af Seattle Kraken. Han får nu muligheden for at overbevise klubben om, at han er klar til at spille på allerhøjeste niveau. Det er første gang i fire år, at en dansker er blevet valgt i NHL-draften. Oscar Fisker Mølgaard, som er søn af den tidligere Frederikshavn White Hawks-stjerne Lars Mølgaard, har fået sin ishockeyopdragelse i Frederikshavn IK, men har i de seneste to år været tilknyttet svenske HV71. Her fik han i den forgangne sæson debut i den bedste svenske række, SHL, hvor det blev til fire mål og tre assists i 41 kampe. I maj var Mølgaard med det danske landshold til VM, og det betød, at han i samme sæson spillede VM for Danmark på både U18-, U20- og seniorniveau. Oscar Fisker Mølgaard er den tredje spiller med fortid i Frederikshavn IK, der bliver valgt i NHL-draften. I 2016 blev både Mathias From og Joachim Blichfeld valgt. Sidstnævnte fik senere otte kampe i NHL for San José Sharks.

Opsummering:
Frederikshavneren Oscar Fisker Mølgaard har kurs mod en fremtid i verdens bedste ishockeyliga.